SKRIFTLIG FORESPØRGSEL E-0991/00

af Klaus-Heiner Lehne (PPE-DE) til Kommissionen

(31. marts 2000)

Om: Proceduren i forbindelse med nyemission af aktier

I forbindelse med nyemissionen af Infineon-aktier (datterselskab af Siemens AG) i marts i Forbundsrepublikken Tyskland er der blevet rettet en skarp offentlig kritik mod den måde, papirerne er blevet optaget til børsnotering på. Ledere fra Siemens AG er således blevet stærkt begunstiget ved tildelingen af aktier. Det samme gælder for storinvestorer. Bankernes lodtrækning i forbindelse med tildelingen til de private investorer har heller ikke været gennemsigtig, og der er mistanke om vilkårlighed.

Vil Kommissionen udarbejde forslag til fælles regler for nyemissioner på aktiemarkedet, som forpligter virksomhederne til at behandle investorerne ens?

Er der efter Kommissionens mening tale om en overtrædelse af diskrimineringsforbudet, når bestemte indenlandske investorer begunstiges?

Vil Kommissionen på denne baggrund undersøge emissionsprocedurerne i Tyskland?

Svar afgivet på Kommissionens vegne af Frederik Bolkestein

(17. maj 2000)

Som led i bestræbelserne for at skabe et fælles europæisk marked for værdipapirer og et fælles kapitalmarked er der vedtaget adskillige direktiver med det formål at harmonisere beskyttelsen af investorer i medlemsstaternes værdipapirlovgivning. Sigtet er at skabe minimumsstandarder i form af harmoniserede regler om værdipapirhandel på det indre marked. Direktiverne om harmonisering af den europæiske lovgivning på værdipapirområdet vedrører derfor principielt værdipapirtransaktioner og ikke investorer.

De direktiver, der vedrører proceduren for nyemission i offentligheden, er Rådets direktiv 79/279/EØF af 5. marts 1979 om samordning af betingelserne for værdipapirers optagelse til officiel notering på en fondsbørs(1) og Rådets direktiv 80/390/EØF af 17. marts 1980 om samordning af kravene ved udarbejdelse af, kontrol med og udsendelse af det prospekt, der skal offentliggøres med henblik på optagelse af værdipapirer til officiel notering på en fondsbørs(2). Ved disse direktiver harmoniseres minimumsstandarderne for optagelse af værdipapirer til officiel notering på en fondsbørs og for oplysningsvirksomheden over for investorer. De regulerer ikke den indledende fordeling af aktier (udlodning).

Der er endnu ikke truffet nogen beslutning på europæisk plan om krav til proceduren for udlodning. Udlodningsprocedurerne følger de nationale regler og varierer fra medlemsstat til medlemsstat. Som en reaktion herpå har de nationale tilsynsmyndigheder besluttet at nedsætte en arbejdsgruppe under

Forum of European Securities Commissions (FESCO). Denne gruppe blev nedsat i december 1999 og søger at opbygge en fælles approach for regulering af udlodninger og ligebehandling af investorer. Det ventes, at denne gruppe vil have udarbejdet et udkast i andet halvår 2000.

Inden for rammerne af sin handlingsplan for finansielle tjenesteydelser vil Kommissionen også undersøge reglerne om procedurer for emission af værdipapirer. Den vil søge at kortlægge, i hvilken udstrækning det vil være formålstjenligt at foreslå regler om udlodningsprocedurer.

Medlemsstaterne må ikke indrømme deres egne statsborgere nogen præferencebehandling. Den præference, der blev indrømmet visse investorer som led i udlodningsproceduren for selskabet Infineons aktier, blev indrømmet mellem private parter. Den er ikke et resultat af en medlemsstats regler, som indrømmer dens egne statsborgere præference. Det stedfundne er derfor principielt ikke omfattet af EF-traktatens regler om forbud mod forskelsbehandling.

Kommissionen har ikke til hensigt at undersøge emissionsprocedurerne i Tyskland på baggrund af spørgsmålet om Infineon-aktierne. De foreliggende oplysninger giver ikke noget grundlag for en sådan undersøgelse.

(1) EFT L 66 af 16.3.1979.

(2) EFT L 100 af 17.4.1980.